[{"text_idx": "#000000", "text": "Ry\u2019n ni wedi cadw ffeiliau a elwir yn cwcis ar eich dyfais."}, {"text_idx": "#000002", "text": "Byddem hefys yn hoffi cadw rhai cwcis i\u2019n helpu ni:"}, {"text_idx": "#000004", "text": "Derbyn cwcis angenrheidiol yn unig"}, {"text_idx": "#000006", "text": "Dywed Rebecca, \u201cBraf iawn yw cael cyhoeddi fy nofel gyntaf, Dan Gysgod y Frenhines. Wedi treulio degawd yn gweithio ar hanes y Gymru ganoloesol mae\u2019n gyffrous mentro i gyfeiriad mwy creadigol wrth ddod a\u0302\u2019r hanes hwn i gynulleidfaoedd newydd. Er ei bod hi\u2019n nofel hanesyddol ganoloesol, mae hefyd yn nofel sydd yn gyfoes ei iaith a\u2019i thema\u0302u. Dyma stori am Gymru\u2019r gorffennol, felly, sydd heb os yn berthnasol i Gymru heddiw."}, {"text_idx": "#000007", "text": "\u201cI mi yn bersonol, cymeriadau benywaidd y nofel oedd yn bwysig. Roeddwn i wedi dychmygu llond llu o gymeriadau benywaidd amrywiol, ac am adrodd stori a roddai ro\u0302l weithredol iddynt, tra\u2019n cydbwyso hynny gyda\u2019r cyfyngiadau hanesyddol ar eu bywydau. Prin iawn yw\u2019r sylw a roddir i fenywod mewn ffynonellau hanesyddol canoloesol. Wedi eu hysgrifennu gan fynachod mae\u2019r croniclau, gyda\u2019u diddordeb pennaf yng ngweithredoedd y brenhinoedd ac esgobion."}, {"text_idx": "#000008", "text": "\u201cEr mwyn creu darlun o fywydau menywod yn y cyfnod, mae\u2019n rhaid i\u2019r hanesydd ddarllen rhwng y llinellau. Gweithred o ysgrifennu\u2019n greadigol rhwng y llinellau yw\u2019r nofel hon, felly. Digwyddiadau hanesyddol go iawn yw\u2019r fframwaith, ond rwy\u2019n mynd ati i ddychmygu sut y gallai\u2019r cymeriadau benywaidd \u2013 rhai yn ffuglennol, rhai wedi eu seilio ar ffigyrau hanesyddol \u2013 fod wedi gweithredu o fewn y fframwaith hwn."}, {"text_idx": "#000009", "text": "\u201cRwy\u2019n ddiolchgar iawn i\u2019r wasg am y cyfle i gyhoeddi\u2019r nofel hon. Mae ffuglen hanesyddol ar ei hanterth ar hyn o bryd, yn enwedig i blant ac oedolion ifanc. Fel hanesydd, mae\u2019n galonogol iawn gweld y diddordeb hwn yn y gorffennol, ac yn yr Oesoedd Canol yn enwedig. Braint yw cael cyfrannu fy nofel fy hun i\u2019r maes hwn, gan obeithio bydd y stori yn llwyddo i ennyn diddordeb y darllenwyr yn y Gymru ganoloesol.\u201d"}, {"text_idx": "#000010", "text": "Diolch i Rebecca am ateb rhai cwestiynau inni\u2019n ddiweddar..."}, {"text_idx": "#000012", "text": "Hanes y Frenhines \u00c6thelflaed! Hi oedd brenhines Mersia (un o deyrnasoedd y Saeson) yn y ddegfed ganrif, a heb os yn un o fenywod mwyaf pwerus Prydain yr Oesoedd Canol. Byd brenhinoedd oedd hwn \u2013 doedd menywod ddim fel arfer yn cael bod a\u0302 rhyw lawer o bw\u0302er neu ddylanwad. Ond fe lwyddodd \u00c6thelflaed i deyrnasu yn annibynnol ac hefyd i basio\u2019r goron i\u2019w merch, \u00c6lfwynn. Ro\u2019n i\u2019n meddwl bod ei hanes hi\u2019n ddiddorol dros ben ac felly ro\u2019n i am greu stori allan o\u2019r peth."}, {"text_idx": "#000013", "text": "Dywedwch ychydig am y stori rydych chi wedi\u2019i chreu ..."}, {"text_idx": "#000014", "text": "Stori Angharad, merch y brenin Hywel Dda, yw Dan Gysgod y Frenhines. Yn blentyn un ar ddeg mlwydd oed, mae\u2019n cael ei hanfon o Ddyfed i Fersia, i fyw yn llys y Frenhines \u00c6thelflaed. Yno mae\u2019n syrthio mewn cariad gydag \u00c6lfwynn, merch y frenhines. Rhyw ddydd, bydd \u00c6lfwynn yn frenhines ar Fersia, ac Angharad wrth ei hochr. Ond nid pawb sy\u2019n hapus gyda\u2019r cynllun hyn. Mae Brenin Wessex yn cynllwynio gyda Hywel Dda i gipio coron Mersia ar gyfer ef ei hun ac mae\u2019n rhaid i Angharad ffoi i Wynedd. Dilynwn stori Angharad wrth iddi wneud ei gorau i achub \u00c6lfwynn a dylanwadu ar ddynion mwyaf pwerus a pheryglus Ynys Prydain."}, {"text_idx": "#000015", "text": "Beth ydych chi\u2019n gobeithio y bydd darllenwyr yn ei gael o\u2019r stori hon?"}, {"text_idx": "#000016", "text": "Rwy\u2019n gobeithio bod y stori yn dod a\u0302\u2019r Oesoedd Canol yn fyw i\u2019r darllenwyr. Roedd hyn yn gyfnod cyffrous dros ben. Er bod Angharad ei hun yn gymeriad ffuglennol, mae nifer o\u2019r cymeriadau eraill wedi eu seilio ar ffigyrau hanesyddol go iawn ac rwy\u2019n gobeithio gallu ennyn diddordeb y darllenwyr yn eu hanes. Mae hon yn nofel sydd yn llawn cymeriadau benywaidd cryf ac amrywiol ac sydd hefyd yn gyfoes ei hiaith a\u2019i thema\u0302u \u2013 rhywbeth bach yn wahanol i\u2019r croniclau canoloesol sydd yn ffocysu ar fynachod, brenhinoedd, a brwydrau felly!"}, {"text_idx": "#000017", "text": "Oedd unrhyw heriau arbennig wrth baratoi\u2019r llyfr?"}, {"text_idx": "#000018", "text": "Cydbwyso\u2019r elfennau hanesyddol a dychmygol! Ro\u2019n i eisiau sicrhau bod y nofel yn cadw at yr hyn rydyn ni\u2019n gwybod am hanes y cyfnod hwn tra\u2019n ysgrifennu stori afaelgar a chyffrous."}, {"text_idx": "#000019", "text": "Beth wnaeth eich ysbrydoli i ddechrau ysgrifennu?"}, {"text_idx": "#000020", "text": "Ro\u2019n i\u2019n arfer ysgrifennu pan yn iau ac wnes i ailgydio yn y peth yn ddiweddar. Mae\u2019n un o\u2019r ddau beth sy\u2019n fy helpu i edrych ar o\u0302l fy iechyd meddwl \u2013 ysgrifennu ac ymarfer corff."}, {"text_idx": "#000021", "text": "O ble ydych chi\u2019n cael eich ysbrydoliaeth?"}, {"text_idx": "#000022", "text": "Rwy\u2019n tueddu i gael syniadau am gymeriadau ac yna adeiladu stori o\u2019u cwmpas nhw. Mae\u2019r ffynonellau hanesyddol yn amlwg yn ysbrydoliaeth fawr... Roedd awduron yr Oesoedd Canol yn ysgrifennu stori\u0308au rhyfeddol: y Mabinogi; Sieffre o Fynwy; Gerallt Gymro..."}, {"text_idx": "#000023", "text": "Pe bai\u2019n rhaid ichi ddisgrifio eich hun mewn tri gair yn unig, beth fyddai\u2019r rheini?"}, {"text_idx": "#000024", "text": "Beth, yn eich barn chi, yw elfennau pwysicaf ysgrifennu da?"}, {"text_idx": "#000025", "text": "Dim gormod o ansoddeiriau (gwers gan hen athro Cymraeg yn yr ysgol!) Y cymeriadau yw\u2019r peth pwysicaf i fi \u2013 mae\u2019n rhaid iddyn nhw neidio o\u2019r dudalen."}, {"text_idx": "#000026", "text": "Pa lyfrau ysbrydolodd chi fel darllenwr ifanc?"}, {"text_idx": "#000027", "text": "Ro\u2019n i\u2019n darllen lot o lyfrau ffantasi pan yn ifanc. Ges i ras gyda ffrind i weld pwy allai orffen The Lord of the Rings gyntaf pan ym mlwyddyn 7. Fi\u2019n credu mai tri diwrnod gymerodd hi..."}, {"text_idx": "#000028", "text": "Pa lyfr sydd ar eich bwrdd wrth ochr y gwely ar hyn o bryd?"}, {"text_idx": "#000030", "text": "Pe gallech wahodd unrhyw dri pherson am ginio, pwy fyddech chi\u2019n ei wahodd?"}, {"text_idx": "#000032", "text": "Pa brofiadau o lyfrgelloedd sydd wedi dylanwadu arnoch drwy eich bywyd?"}, {"text_idx": "#000033", "text": "Ro\u2019n i\u2019n arfer mynd i\u2019r llyfrgell bob wythnos pan yn yr ysgol gynradd ac yn dewis deg llyfr i\u2019w darllen! Rwy\u2019n cofio\u2019r llyfrgellydd yn fy nysgu i ddefnyddio\u2019r catalog ar-lein ar hen gyfrifiadur tu o\u0302l i\u2019r ddesg \u2013 ro\u2019n i\u2019n archebu llyfrau trwy\u2019r amser wedi hynny. Erbyn hyn rwy\u2019n gweithio ym Mhrifysgol Caerdydd ac yn mynd i\u2019r llyfrgell bob dydd \u2013 fyddwn i ddim yn medru gweithio heb y llyfrgell!"}, {"text_idx": "#000034", "text": "Oes gennych chi unrhyw awgrymiadau er mwyn annog plant a phobl ifanc i ddarllen mwy er pleser?"}, {"text_idx": "#000035", "text": "Peidiwch a\u0302 darllen y llyfrau chi\u2019n meddwl dylech chi eu darllen \u2013 darllenwch y llyfrau rydych chi eisiau eu darllen ac yn eu mwynhau. Ro\u2019n i\u2019n ffan mawr o lyfrau Star Wars pan yn iau!"}, {"text_idx": "#000036", "text": "A oes gennych unrhyw gynlluniau ar gyfer teitlau pellach?"}, {"text_idx": "#000037", "text": "Rwy\u2019n gweithio ar sawl nofel arall wedi eu lleoli ym myd Angharad, gyda rhai o\u2019r un cymeriadau, gan gynnwys nofel am frawd Angharad, Edwin, a nofel am gipio brenhines Brycheiniog gan y Saeson."}]